-  ఇష్టం లేదంటుంటే చైర్మెన్‌గా రమ్మన్నారు.
-  ఇప్పుడేమో అవమానపరిచి పొమ్మన్నారు.
-  వేటు నిర్ణయం తీవ్ర ఆవేదనను మిగిల్చింది
-  టాటా ప్రతిష్ఠకు భంగం కలగకుండా పనిచేశా
-  నష్టాలను తగ్గించే యత్నంలోనే కఠిన నిర్ణయాలు : ఈ-మెయిల్‌లో వెల్లడించిన మిస్త్రీ
ముంబయి: 'టాటా సన్స్‌' ఛైర్మన్‌ పదవి నుంచి తనను అర్థాంతరంగా తొలగించిన విషయమై సైరెస్‌ మిస్త్రీ బుధవారం తన ఆవేదనను వెల్లడించారు. గ్రూపు సంస్థలకు, ట్రస్టు సభ్యులకు ఈ-మెయిల్‌ రూపంలో తన వాదనను వినిపించారు. బోర్డులో సభ్యుడిగా ఉన్న రోజుల్లోనే తనకు ఇష్టం లేకున్నా రతన్‌కు వారసుడిగా చైర్మెన్‌ బాధ్యతలు స్వీకరించాలని ఒత్తిడి చేశారని తెలిపారు. దిగ్గజుడైన రతన్‌ టాటాతో పాటు సంస్థలోని ట్రస్టుల సీనియర్‌ సభ్యుల అండదండలుంటాయనే నమ్మకంతోనే తాను చైర్మెన్‌ బాధ్యతలను స్వీకరించినట్టుగా తెలిపారు. అయితే తాను బాధ్యతలు స్వీకరించిన కొన్ని రోజులకే చైర్మెన్‌ అధికారాలను తగ్గిస్తూ ఆర్టికల్‌ ఆఫ్‌ అసోసియేషన్‌లో మార్పులు తీసుకువచ్చారని అన్నారు. దీనికి తోడు సీనియర్ల నుంచి ఆశించినంత సహకారం లభించలేదని తెలిపారు. తాను సంస్థలో పని చేసినన్ని రోజులు టాటాల ప్రతిష్టను మరింత ఇనుమడింపజేసేలా కృషి చేసినట్టు తెలిపారు. సంస్థను కొత్త పుంతలు తొక్కించే యత్నంలో తనకు పూర్తి స్వేచ్ఛను ఇవ్వలేదని ఆయన ఆరోపించారు. పదవి నుంచి తనను తొలగించిన విధానంపై షాక్‌కు గురై అయ్యాయని పేర్కొన్నారు. ఈ విషయంలో బోర్డు గౌరవప్రదంగా ప్రవర్తించలేదని, తనకు కనీసం తన వాదన వినిపించుకునే అవకాశం కూడా ఇవ్వలేదని ఆందోళన వ్యక్తం చేశారు. తనను తొలగించిన విధానం దేశంలోని కార్పొరేట్‌ రంగంలో ఇదివరకెన్నడూ జరగనిది.. ఎప్పుడూ విననిది అని పేర్కొన్నారు. పలు విషయాల్లో రతన్‌ టాటా జోక్యం చేసుకోవడాన్ని విమర్శించారు. సంప్రదాయక వ్యాపార ముసుగులో నష్టాల్లో ఉన్న సంస్థలను కూడా కొనసాగిచాలనే దోరణితో బోర్డు ఉండడం ఆక్షేపణీయమని అన్నారు. నష్టాల్లో ఉన్న కంపెనీల కారణంగానే గ్రూపునకు ఆర్థిక ఇబ్బందులు ఏర్పడ్డాయని మిస్త్రీ తెలిపారు. వీటి కారణంగా టాటా ఆస్తుల్లో అంచనా వేసిన దానికంటే 18 బిలియన్‌ డాలర్ల మేర కరిగిపోయాయని అన్నారు. గ్రూపు నష్టాలను తగ్గించడంలో భాగంగానే తాను కొన్ని కఠిన నిర్ణయాలను తీసుకోవాల్సి వచ్చిందని పేర్కొన్నారు. ప్రస్తుత సంక్షోభ, ఆందోళన సమయంలోనూ బుధవారం ఉదయం మిస్త్రీ టాటా గ్రూపునకు చెందిన ప్రధాన కార్యాలయం బాంబే హౌస్‌కు వెళ్లారు. ఆ సమయంలో అక్కడ రతన్‌ టాటా లేరు.
నష్టాలే మిస్త్రీ కొంపముంచారు: టాటా ట్రస్టు సభ్యుడు
టాటా గ్రూపులోని పలు కంపెనీలు వరుసగా నష్టాలు మూటగట్టుకోవడమే టాటా సన్స్‌ మాజీ ఛైర్మన్‌ సైరస్‌ మిస్త్రీ కొంపముచ్చాయి. పలు విభాగాలు తీవ్ర ఒత్తిడిని ఎదుర్కోవడం, మిస్త్రీ చాకచక్యం చూపించకపోవడంతో హోదాకే ఎసరు పెట్టాయి. కాగా ఈ అంశంపై మార్కెట్‌ నియంత్రణ సంస్థ సెబీ దృష్టి సారించింది. అసలు ఇది తమ పరిధిలోకి వస్తుందా? రాదా అనే అంశంపై పరిశీలన చేస్తోంది. మిస్త్రీని తొలగించడానికి ప్రధానమైన కారణం టాటా గ్రూప్‌ ఆర్థికంగా కుంగిపోవడమేనని టాటా గ్రూప్‌నకు చెందిన సర్‌ దొరాబ్జీ టాటా ట్రస్ట్‌ సభ్యుడు వీఆర్‌ మెహతా వెల్లడించారు. దీంతో మిస్త్రీ ఉద్వాసనపై తొలిసారి ఆ గ్రూపు నుంచి ప్రకటన వెలుపడినట్లయ్యింది. టాటా గ్రూప్‌లో 60శాతం వాటా కలిగిన ఈ ట్రస్ట్‌ అత్యంత శక్తిమంతమైనది. టాటా గ్రూప్‌ వ్యవహారాలన్నింటిలోనూ చాలావరకు ఈ ట్రస్ట్‌ మాటే చెల్లుబాటు అవుతుంది. దీని ట్రస్టీ అయిన వీర్‌ మెహతా ఓ టీవీచానెల్‌తో మాట్లాడుతూ పలు అంశాలను వెల్లడించారు. మిస్త్రీ ఆధ్వర్యంలో టాటా గ్రూప్‌ పూర్తిగా టాటా కస్సల్టెన్సీ సర్వీసెస్‌, జాగ్వార్‌ లాండ్‌ రోవర్‌ ఈ రెండు కంపెనీలపైనే ఆధారపడాల్సి వచ్చిందని వెల్లడించారు. అలాగే మిస్త్రీ టాటా గ్రూప్‌ విలువలను, విధానాలను వదిలేశారని విమర్శించారు. మిస్త్రీ ఆధ్వర్యంలో డొకొమొతో న్యాయ పోరాటం టాటాలిచ్చిన మాటకు విరుద్ధంగా జరిగిందన్నారు. ముఖ్యంగా తన టెలికం భాగస్వామి అయిన డొకోమోకు వ్యతిరేకంగా న్యాయపోరు చేయాల్సి రావడం, ఈ పోరాటంలో ఓడిపోవడం వల్ల ఏకంగా 1.2 బిలియన్‌ డాలర్ల జరిమానా కట్టాల్సిన పరిస్థితి గ్రూప్‌నకు ఏర్పడిందన్నారు. ఇది టాటాల సిద్ధాంతాలు, ధర్మాలకు అనుగుణమైనది కాదన్నారు. మిస్త్రీ పదవిలోకి వచ్చాక టాటా గ్రూప్స్‌కు, టాటా ట్రస్ట్‌లకు మధ్య సరైన సంబంధాలు లేకుండా పోయాయని వెల్లడించారు. టాటా సన్స్‌ను మిస్త్రీకి అప్పగించి, ట్రస్ట్‌ల ఛైర్మన్‌గా రతన్‌ టాటా ఉండడంతో ఈ రెండింటి మధ్య సంబంధం, సమన్వయం లేకుండా పోయిందన్నారు. అయితే, టాటా గ్రూప్‌లో ఇలాంటి పరిణామాల పట్ల బోర్డు సభ్యులు అసంతప్తిగా ఉన్నారన్నారు. బహుశా మిస్త్రీని తొలగించడం తప్ప మరో మార్గం లేకపోయిందనుకుంటానని మెహత అభిప్రాయపడ్డారు. మిస్త్రీని అకస్మాత్తుగా తొలగించిన వ్యవహారం తమకు బాధ కలిగిస్తున్నదని పేర్కొన్నారు.
మీ స్నేహితులకు రికమెండ్ చెయ్యండి